Cookies με λευκή σοκολάτα
Εύκολη συνταγή και απολαυστικό σνακ για τα παιδιά και όχι μόνο...
180 γρ. (1 +1/3 κούπας) αλεύρι για όλες τις χρήσεις, 1 κουτ. γλυκού μπέικιν πάουντερ, 1/2 κουτ. γλυκού μαγειρική σόδα, 2 κάψουλες βανιλίνη, 120 γρ. βούτυρο αγελάδας, 160 γρ. (3/4 κούπας + 1 κουτ. σούπας) ζάχαρη, 1 αυγό, 280 γρ. λευκή κουβερτούρα, σε μικρά κομματάκια
Για να φτιάξουμε τα cookies με λευκή σοκολάτα, αρχικά προθερμαίνουμε τον φούρνο στους 175°C. Στρώνουμε με λαδόκολλα ένα μεγάλο ταψί.Σε ένα μπολ ανακατεύουμε το αλεύρι, το μπέικιν πάουντερ, τη σόδα και τη βανιλίνη.Στον κάδο του μίξερ χτυπάμε με το φτερό το βούτυρο με τη ζάχαρη, μέχρι να φτιάξουμε ένα ανοιχτόχρωμο και αφράτο μείγμα. Μετριάζουμε την ταχύτητα, προσθέτουμε το αυγό και χτυπάμε μέχρι να ενσωματωθεί.Σταματάμε τη λειτουργία του μίξερ, προσθέτουμε το μείγμα του αλευριού και την ψιλοκομμένη κουβερτούρα και ανακατεύουμε με μια ελαστική σπάτουλα (μαρίζ) μέχρι να ενωθεί το αλεύρι με τα υπόλοιπα υλικά.Πλάθουμε μπαλάκια με το μείγμα που ετοιμάσαμε, βάρους περίπου 40 γρ., και τα αραδιάζουμε στο ταψί σε απόσταση τουλάχιστον 4-5 εκ. μεταξύ τους, γιατί με το ψήσιμο τα μπισκότα θα απλώσουν.Ψήνουμε τα cookies σε δόσεις, για 10-12 λεπτά (ανάλογα και με το πόσο δυνατός είναι ο φούρνος μας). Όσο είναι ζεστά τα cookies με λευκή σοκολάτα, θα είναι μαλακά, αλλά θα σφίξουν ελαφρώς καθώς θα κρυώνουν.Aφήνουμε τα cookies, να κρυώσουν εντελώς σε σχάρα και τα φυλάσσουμε σε αεροστεγές δοχείο.
Αλεύρι (ζύμες),Ζάχαρη,Σοκολάτα,Χορτοφαγικά